SKRIFTLIG FORESPØRGSEL E-1190/02

af Caroline Lucas (Verts/ALE) til Kommissionen

(26. april 2002)

Om: Handel og miljø

Miljøets integration i handelspolitikken skal ske på flere niveauer og kræver fortsat dialog med EU's handelspartnere. På Göteborg-topmødet fremførte Rådet en række henstillinger i denne forbindelse.

Hvorledes har Kommissionen sikret sig, at dens delegationer i tredjelande efter Göteborg-topmødet tager hensyn til miljøet i forbindelse med personale, budget og aktiviteter? Hvilke delegationer i hvilke lande er førende i denne proces?

Vil tjenestemænd fra Generaldirektoratet for Miljø regelmæssigt og på et tværdisciplinært grundlag deltage i forhandlingerne om handelsaftaler med tredjelande efter beslutningen om, at der vil blive foretaget bæredygtighedsvurderinger af alle handelsaftaler?

Svar afgivet på Kommissionens vegne af Pascal Lamy

(17. juni 2002)

Som det ærede medlem rigtigt understreger, skal miljøpolitikkens integration i handelspolitikken ske på flere niveauer, hvis handel og miljø skal kunne støtte hinanden indbyrdes.

Kommissionens delegationstjeneste har forsøgt at dække så mange områder som muligt trods meget snævre økonomiske rammer. Der har for nylig måttet træffes nogle vanskelige beslutninger om at lukke kontorer, rationalisere delegationer og ændre forholdet mellem antallet af delegationernes tjenestemandsansatte og øvrige medarbejdere.

Med hensyn til specifikke politikområder som miljø har delegationerne ikke for nylig fået tildelt ekstra ressourcer. Kommissionen forventer imidlertid, at delegationerne forbedrer deres forvaltning af bistanden, herunder miljøprogrammer og -projekter, ved hjælp af dekoncentrationen, hvis ledende princip er, at alt, hvad der bedre kan forvaltes og besluttes på stedet, dér hvor tingene sker, ikke bør forvaltes eller besluttes i Bruxelles.

Som det fremgår af strategien for integration af miljøhensyn i de eksterne politikker, der hører under Rådet (almindelige anliggender), er Kommissionen og Rådet desuden fuldstændig enige i, at kontaktsteder for miljøanliggender på ambassader, missioner og Kommissionens delegationer i det mindste på regionalt niveau kan bidrage til at sikre, at hovedsæderne får nøjagtige oplysninger om tredjelandenes lovgivning, situation og behov på miljøområdet. Disse medarbejdere kan også bidrage til at fremme og gøre rede for EU's holdninger til internationale miljøspørgsmål.

Som bekræftet i Kommissionens meddelelse med overskriften Mod et globalt partnerskab for en bæredygtig udvikling fra februar 2002 foretages der vurderinger af virkningerne på miljøet (VVM) i forbindelse med alle handelsforhandlinger. For EU-institutionernes vedkommende er det Generaldirektoratet for Handel, der er foregangsmand på dette område. Generaldirektoratet for Miljø indbydes til at deltage i det tværtjenstlige styringsudvalg for VVM. De nuværende forhandlinger finder sted i henhold til et rådsmandat på grundlag af et kommissionsforslag. Forhandlingsprocessen ledes af Kommissionen i samråd med 133-Udvalget. Generaldirektoratet for Miljø inddrages ligesom andre generaldirektorater i udarbejdelsen af EU's forhandlingsposition via en tværtjenstlig proces. Det er Generaldirektoratet for Miljø, der træffer afgørelse om sine medarbejderes deltagelse i forhandlingsteamet. Det skal imidlertid understreges, at det er Kommissionen som helhed, der har ansvaret for at integrere miljøhensyn i EU-politikker og i dette tilfælde handelspolitikken.